Ağasəfa

Yəhyayev Ağasəfa Qafur oğlu () — şair, tərcüməçi, 1974-cü ildən Azərbaycan Yazıçılar Birliyinin üzvü, Azərbaycan Jurnalistlər Biliyinin üzvü (1990).

 Həyatı 
Ağasəfa 1942-ci il sentyabrın 8-də Xızı rayonunun Qarabulaq kəndində anadan olmuşdur. Bakıda orta məktəbi bitirdikdən sonra Moskvada Maksim Qorki adına Ədəbiyyat İnstitutunda qiyabi təhsil almışdır (1963–1971). Bakı parovoz deposunda fəhlə (1960–1962), geoloji kəşfiyyat idarəsində (1962–1965) qazmaçı köməkçisi işləmiş, sonra "Kirpi" satirik jurnalı və "Azərbaycan qadını" jurnalı redaksiyalarının əməkdaşı (1965–1978), "Yazıçı" nəşriyyatında bədii tərcümə redaksiyasının böyük redaktoru (1978–1989), "Karvan" kitablar seriyası redaksiyasında böyük redaktor (1989–1990), "Novruz" qəzeti redaksiyasında məsul katib (1990), "Ədəbiyyat qəzeti"ndə məsul katibin köməkçisi (1991–1993) vəzifələrində işləmişdir. Xızı rayonu Qarabulaq kənd orta məktəbində müəllimlik etmişdir (1993–1994). Hazırda Vahid müstəqil televiziyasında böyük redaktor işləyir (1994-cü ildən).

Ədəbi yaradıcılığa 1957-ci ildə "Sosialist Sumqayıtı" qəzetində çap olunmuş "Sazım" adlı ilk şeirilə başlamışdır. O vaxtdan dövri mətbuatda müntəzəm çıxış edir. Bədii tərcümə ilə də məşğul olur. L. N. Tolstoyun mənzum nağıllarını, N. Qribaçov, Q. Qulam, R. Babacan, İ. Selvinski, S. Vasilyev, B. Oleynik, A. Lupan, Q. Quliyev və b. görkəmli sənətkarların əsərlərindən nümunələr tərcümə etmişdir. "Ölkəm" (1980), "Azərbaycan" (1981), "Əsrin yolu" (1984) kitablarını tərtib etmişdir.

 Əsərləri 
 Yolçu yolda gərək. Bakı: Azərnəşr, 1966, 30 səh.
 Yaşat məni. Bakı: Gənclik, 1970, 85 səh.
 Ürəyimdir oxuyan. Bakı: Gənclik, 1976, 70 səh.
 Ürəyimə yatanlar. Bakı: Yazıçı, 1979, 102 səh.
 Fikir dünyası. Bakı: Yazıçı, 1981, 132 səh.
 Bağçada birinci gün. Bakı: Gənclik, 1983, 64 səh.
 Günəşin dalınca gedən oğullar. Bakı: Yazıçı, 1984, 200 səh.
 Odla oynayıram. Bakı: Yazıçı, 1987, 168 səh.
 Gombulca və Dumbulca. Bakı: Gənclik, 1989, 70 səh.

 Tərcümələri 
 Mömin Qanoat. Yaralı kitablar. Bakı: Yazıçı, 1988, 92 səh.

 İstinadlar 
Kateqoriya:Azərbaycan şairləri
Kateqoriya:Azərbaycanlı şairlər
Kateqoriya:Azərbaycan tərcüməçiləri
Kateqoriya:Azərbaycanlı tərcüməçilər
Kateqoriya:Azərbaycan Yazıçılar Birliyinin üzvləri
Kateqoriya:Azərbaycan Jurnalistlər Birliyinin üzvləri
Kateqoriya:Xızı rayonunda doğulanlar
Kateqoriya:XX əsr tərcüməçiləri